Hobro tabte søndag aften 0-2 på hjemmebane til FC København. I kampen var der flere kontroversielle kendelser, hvor Hobro følte sig snydt for straffespark. Hobros topscorer, Mads Hvilsom, var en af dem, som følte sig snydt for et straffespark. - Jeg mærkede et skub i ryggen, men selvom jeg var ved at vælte, så forsøgte jeg at afslutte alligevel. Jeg kunne aldrig finde på at lægge mig ned. - Der var straffespark, synes jeg. Det er ærgerligt, at vi ikke fik det, fordi det kunne have ændret kampen. Men det er nu en gang sådan, fodbold er, siger Mads Hvilsom. Selvom Hvilsom var træt af det manglende straffespark, så erkendte han efterfølgende, at Hobro tabte til et bedre hold. - Vi skal ikke stå og tude over manglende straffespark. FCK var det bedre end os i dag. - De er simpelthen et klassehold, og det fik vi at mærke. Det var en fortjent sejr, men hvis marginalerne havde været med os, så var det måske endt anderledes, siger Hvilsom. Hobros cheftræner, Jonas Dal, er tilfreds med sit hold på trods af nederlaget. - Vi stod godt defensivt, og jeg synes, at drengene leverede en god indsats. De arbejdede stenhårdt for hinanden, og de knoklede videre, selvom vi mødte modgang. - Vi følte måske, at vi skulle have haft et straffespark eller to, men alligevel kæmpede vi videre, siger Jonas Dal. Jonas Dal erkendte, at det kan være svært at åbne FCK op, når københavnerne først er kommet foran. - Da vi endelig fik lagt et tryk på dem efter pausen, så satte de Christian Poulsen på banen, som var rigtig godt til at flytte bolden rundt og holde spillet i gang, siger Dal.

Opsummering:
Mads Hvilsom følte sig snydt for et straffespark mod FCK, men erkender, at nederlaget var fortjent.